“Neft ta’minot-servis”ning Ohangarondagi bino va inshootlari “Toshkent agro zaxira xizmat”ga berildi

O‘zbekiston Respublikasi Vazirlar Mahkamasining yangi farmoyishi qabul qilindi. Unda belgilanishicha, muassisi “O‘zneftmahsulot” AJ hisoblangan “Neft ta’minot-servis” MChJ boshqaruv organining ushbu jamiyatga qarashli Toshkent viloyati, Ohangaron tumani, “Shodmalik” mahalla fuqarolar yig‘ini hududidagi qurilishi tugallanmagan bino va inshootlar tegishli hududi bilan birgalikda hamda undagi boshqa asosiy vositalarni Toshkent shahar hokimligining “Toshkent agro zaxira xizmat” davlat unitar korxonasiga berish to‘g‘risidagi qarori ma'lumot uchun qabul qilindi.
Shuningdek, “O‘zbekneftgaz” AJ, “O‘zneftmahsulot” AJ, Toshkent shahar hokimligi hamda O‘zbekiston Respublikasi Xususiylashtirilgan korxonalarga ko‘maklashish va raqobatni rivojlantirish davlat qo‘mitasining:
obektni “O‘zneftmahsulot” AJning ustav kapitalidagi davlat ulushini mazkur obekt va undagi boshqa asosiy vositalar balans qiymati summasiga kamaytirish hisobidan “Toshkent agro zaxira xizmat” DUKga davlat mulki sifatida operativ boshqaruv huquqi asosida bepul berish;
“Toshkent agro zaxira xizmat” DUK tomonidan mazkur obektdan mashina- traktor parki, ta'mirlash sexi, o‘simliklarni himoya qilish laboratoriyasi va ma'muriy bino sifatida maqsadli foydalanilishini tashkil etish to‘g‘risidagi takliflari ma'qullandi.
“O‘zneftmahsulot” AJ:
ikki oy muddatda obekt va undagi boshqa asosiy vositalarning “Toshkent agro zaxira xizmat” DUKga berilishini, “Toshkent agro zaxira xizmat” DUK esa ushbu obekt va undagi boshqa asosiy vositalarni qabul qilib olinishini;
O‘zbekiston Respublikasi Xususiylashtirilgan korxonalarga ko‘maklashish va raqobatni rivojlantirish davlat qo‘mitasi bilan birgalikda o‘z ustav kapitalidagi davlat ulushi “Toshkent agro zaxira xizmat” DUKga beriladigan obekt va undagi boshqa asosiy vositalarning balans qiymati summasiga kamaytirilishini ta'minlaydi.